彫陂
作者：黄庭堅
朝代：宋

paragraphs: 彫陂之水清且泚，屈爲印文三百里。
呼船載過七十餘，褰裳亂流初不記。
竹輿嶇𡹄山徑凉，僕姑呼婦聲相倚。
篁中猶道泥滑滑，僕夫慘慘耕夫喜。
窮山爲吏如漫郎，安能爲人作嚆矢。
老僧迎謁喜我來，吾以王事篤行李。
知民虛實應縣官，我寧信目不信耳。
僧言生長八十餘，縣令未曾身到此。